[{"text_idx": "#000001", "text": "Memoria ibilibideak osatzen ari gara"}, {"text_idx": "#000002", "text": "Posted on 4 febrero, 2023"}, {"text_idx": "#000003", "text": "Memoria Ibilbideak osatu ditugu \u00abMarkinaldeko Frontea\u00bb deituriko sektorean. Lehen lerroko gerra frontea osatzen zuen zatietako bateko gertaerak testuinguratu eta ondorengoratze transmisioan bultzatu asmoz informazio panelak osatu ditugu Berriatuko Udala, Etxebarria Udala eta Markina-Xemeingo udalarekin batera. Memoria ibilbide hauek, gertaera, leku eta informazio orokorra jasotzen duten laginak dira, herrietako gune ezberdinetan kokatuak, herri bakoitzari egokituak. Hona hemen Etxebarrin jarri direnak (aurrerago Berriatu eta Markina-Xemeingoak aurkeztuko ditugu):"}, {"text_idx": "#000004", "text": "1. Bidegorriko ur jolas eta skategunearen inguruan, besteak beste, herrigunetik guda lerroa bere baitan hartzen zuten muinoak identifikatzeko informazio panel panoramikoa"}, {"text_idx": "#000005", "text": "2. Txominen aurrean: Zelaietburuko deshobiraketak, testigantzak eta gure inguruko 1936ko gerraren gertaeren kokapen orokorra"}, {"text_idx": "#000007", "text": "4. Belarroko ametrailadore kabia: Bigarren lerroa osatzen duten defentsa gunetako bat da eta gaur egun oraindik osorik dago bertako zelaian."}, {"text_idx": "#000008", "text": "Esta entrada fue publicada en Orokorra."}, {"text_idx": "#000010", "text": "Posted on 18 julio, 2022 Actualizado enn 18 julio, 2022"}, {"text_idx": "#000011", "text": "86 urte dira jada espainiar militar eskuindarrek agintea hartuz, beraien pribilegioak areagotu eta gizarte tradizionalista bat inposatzeko nahian, 1936ko kolpe militarra eman zutela. Lehen unean, herritar aurrerakoien erantzunak matxinoen helburuak zapuztea lortu bazuen ere, 1939ko apirilera arte iraungo zuen gerratearen abiapuntua zen."}, {"text_idx": "#000012", "text": "1933ko apirilaren 23ko hauteskundeen emaitzen ondorioz Jose Luis Gaytan de Ayala y Costa abokatua zen Markinako alkatea. Baina bere eragina ez zen Markinara soilik mugatzen, Alderdi Tradizionalistako pertsona erreferentziala zen Bizkaian. 1936ko otsailean lehen itzulian eta martxoan errepikatu ziren Madrilgo korteetarako hauteskundean bera izan zen Bizkaiko Alderdi Tradizionalistaren zerrendaburua. Ordezkari bakarra hautatzeko prozesuan lehia estua izan zen, eta geroago lehen Euskal Gobernuko lehendakaria izango zen Jose Antonio Agirre Lekubek irabazi zuen Bizkaia ordezkatuko zuen Madrilerako diputatu akta."}, {"text_idx": "#000013", "text": "Prozesu demokratikoak bizi-bizi ziren Bigarren Errepublikako garai honetan eskuindar jauntxoak ez ziren eroso eta mugimendu, antolaketa, instrukzio zein arma bilketak gauzatu zituzten, eskuartean zeukaten kolpe militarraren ondoren aginte diktatoriala ezartzeko. Agintari \u201cgubernamentalen\u201d susmoetan Jose Luis Gaytan izan zitekeen Lea\u2013Artibai inguruko eskuindarren matxinatze aurreko antolaketaren arduraduna."}, {"text_idx": "#000015", "text": "Honetaz jakitun, Markinako Karmen jai betean, herriko alkateak bere burua ezkutatzea erabaki eta ihesari ekin zion."}, {"text_idx": "#000016", "text": "1936ko uztailaren 18an matxinoek emandako golpe militarrak porrot egin ondoren izkutatzea hobetsi zuen eta ondorioz, atxilotu arte hau izan zen Jose Luis Gaytanek izan zuen ihesaldi edo ezkutuko ibilbidea: 1936ko uztailaren 19an etxean gordeta egon ondoren uztailaren 21an Larruskain-Goiko baserrira joan zen, uztailaren 27an Ataun-Bekora, eta bi egun geroago Lauzirikara, non abuztuaren 14ko gaua arte egon zen bertan. Lauzirikatik atera eta Aulestiko Barbaxola baserrian gorde zen irailaren 11arte eta handik Koba baserrira eraman zuten 1937ko otsailaren 7rarte. Markinako Komandantzia Militarrak \u201cDinamiteros\u201d izeneko talde berezi bat antolatu zuen Gaytandarrak bilatu eta atxilotzeko, 1937ko urtarrilean Rosa Luxemburgo batailoiko konpainia bat lan honetara gehitu zitzaielarik. Ikerketen berri eta geroe eta estuazun handiagoa biziz, atxilotzeko beldur zela, Koba ondoko kobazulo batean 3 egunez babestu zen Gaytan eta handik Nabarnizko Argiarro baserrira eraman zuten, hura babesten zutenek. Bi egun egin zituen Argiarron, baina gertaerek abiadura hartu zutenez, etxekoek inguruko pinudi batetara bideratu eta bertan Gernikako hiru poliziek atxilotu zuten 1937 otsailaren 13an, 16:00ak inguruan, euripean, blai. Testuinguru hartan, Jose Luis Gaytanena izango zen pistola bat aurkitu zuten Argiarron."}, {"text_idx": "#000017", "text": "Atxilotu ondoren Jose Luis Gaytan Gernikara eraman zuten, atxilotze egun berean Markinako Epaitegiko Epaile Militarrak Gaytanen tokialdatzea eskatu zuen, eta ondorioz, otsailaren15ean gauzatuko zen toki-aldaketa. Behin prozedura abiatuz, galdeketa, diligentzia zein atxiloketa gehienak egin ziren."}, {"text_idx": "#000018", "text": "1937ko otsailaren 14an Jose Luis Gaytanen atxiloketaren inguruan argitaratutako prentsa artikulu bat"}, {"text_idx": "#000019", "text": "Bi egun geroago, otsailaren 15ean Gaytanen Markinarako tokialdatzeari buruz argitaratutakoa."}, {"text_idx": "#000020", "text": "Jose Luis Gaytan de Ayala atxilotzear zela, bere hainbat senide eta inguruko eskuindar batzuk matxinoen egitura militarrarekin lotura zutenak, Plazakolako presa gainetik Artibai erreka igarota matxinoen aldera pasatzea erabaki zuten, Madalena auzora helduz."}, {"text_idx": "#000022", "text": "Behin lerroa igarota, iheslari gehienak Larruskain gaineko matxinoen gerra posizioetara bideratu ziren, bi ezik. Adinez nagusienak zirenak, Alejandro Gaytan eta Maria Costa, Madalena orduko dagoen Arantzadi baserrian pasatu zuten gaua, sutondoan berotu eta busti-busti eginda zeuzkaten arropak lehortuz."}, {"text_idx": "#000023", "text": "Argazkiko goiko lerroan, ezkerretik eskuinara, Joaquin Gaytan de Ayala, Eduardo Gortazar Moronati kapitain matxinoa, Fernado Gaytan de Ayala eta identifikatzear ditugun beste iheslari batzuk. Gortazar kapitainak ordezkatu zuen Molina Komandantea, 1936ko urriaren 20an Jose Sagarna abadea hiltzeko agindua eman eta biharamuneko Egixarreko erasoan obus baten leherketaren eraginez hil ondoren."}, {"text_idx": "#000027", "text": "Bilbo matxinoen esku erortzear zegoela, 1937ko ekainaren 19an gure inguruko gudariz osatutako Itxasalde batailoiko Boga-Boga konpainiakoek Larrinaga eta beste espetxe batzuetako ateak ireki zituztenean atera zen kartzelatik Jose Luis Gaytan."}, {"text_idx": "#000028", "text": "Artikulu honetan itsatsita doaz bi dokumentu:"}, {"text_idx": "#000031", "text": "Posted on 2 julio, 2022 Actualizado enn 10 diciembre, 2022"}, {"text_idx": "#000032", "text": "Munitibarko jaien barruan Memoria Lekuak aurkeztu dugu, 1937-04-26ko Arbazegi eta Gerrikaitzen aurkako aire erasoaren inguruko gertakariak biltzen dituen bost informazio panel, memoria ibilbidea eta liburuxka biltzen dituen ekimena. Komunikazioa Munitibarko Udala rekin batera, memoria osoa, memoria kolektiboa eraiki eta aire eraso hark utzitako biktimen duintasuna bere lekuan jartzen lagundu nahi duen ekimena"}, {"text_idx": "#000033", "text": "Esta entrada fue publicada en Munitibar y etiquetada como ahaztuen oroimena."}, {"text_idx": "#000035", "text": "Posted on 1 junio, 2022"}, {"text_idx": "#000036", "text": "Markina-Xemeingo udaletxeko sarreran egongo da ikusgai ekainaren 2tik 27ra (igandetan ezik)"}, {"text_idx": "#000039", "text": "Duela 85 urte, 1937ko maiatzaren 31an, Pantaleon Egurrola Atxa (24 urte, 25215 gudari zkia) ondarroarrak bizia galdu zuen Arabako frontean. Euskal milizien lau batailoien komandante nagusi lanetan, aurreko egunetan San Pedro mendian galdutako posizioak berreskuratzeko ahaleginetan erasoa zuzentzen zuenean hil zen Egurrola."}, {"text_idx": "#000040", "text": "Apirila erditik aurrera, matxinoen indarrak Bizkaiko frontean buru-belarri zihardutenean, Pantaleon Egurrola partaide zen \u201cANV 1, Olabarri\u201d batailoia borroka latzetan murgilduta zegoen, kalte handiak pairatuz. 1937ko apirilaren bukaeran, Durango ingurua defendatze ahaleginetan, ANV-1 batailoiko komandantea zen Gabriel Goitia Uralde (87194 gudari zkia) zauritu egin zen, ondorioz 4. konpainiako kapitana zen Egurrolak hartu behar izan zuen batailoiko komandante postua."}, {"text_idx": "#000041", "text": "Pantaleon Egurrolak zuzendu zituen ANV-1eko gudariak Sollube mendiaren defentsan. Kronika desberdinen arabera, ANV-1 batailoia izan zen Sollube mendiaren defentsatik atzera egitean erretiratzen zen azken taldea. Ahaztuen Oroimena 1936 elkarte honen laguntzaile baten osaba bat defentsa lanetan zela desagertu zen, 1937/05/06an An\u0303etu mendiko posizioan hilez. Begon\u0303ako Francisco Meaza Agirregoitia (19 urte, 11175 gudari zkia), ANV-1 batailoiko 2. konpainiako gudari gaztea."}, {"text_idx": "#000045", "text": "Sollube eta \u201c333 kota\u201dko defentsetan jasandakoengatik eta izandako galerengatik, ANV-1 batailoia atseden labur bat hartzera bidali zuten, jarraian \u201clasaiago\u201d zegoen Arabako frentera bideratzeko, Amurrio-Urdun\u0303a inguruko San Pedro mendira hain zuzen."}, {"text_idx": "#000046", "text": "Baina ustez destino lasaia izan behar zen San Pedro mendiko frontea infernu bilakatu zen berehala. 1937ko maiatzaren 26an matxinoen Nafarroako 3. Brigadak ofentsiba gogor bateri ekin eta euskal miliziek San Pedro, \u201cLa Once\u201d, Entrepinares eta Txibiarteko posizioak galdu zituzten, biharamunetako borroketan \u201cLa Once\u201dko posizioa berreskuratzeko."}, {"text_idx": "#000047", "text": "XIII Brigada osoko buru izendatuz, Pantaleon Egurrola ondarroar komandante gaztea maiatzaren 31an burutuko zuten kontraeraso nagusiaren arduradun eta antolatzailea izan zen. Aurreko egunetan galdutakoa berreskuratzeko helburuarekin \u201cLa Once\u201dko posiziotik goizeko 5:00etan abiatuz, 5:15etarako San Pedroko trintxeretara iritsi baziren ere, eraso honen aurrean matxinoek artileriaz erantzun eta 6:15etan \u201cAginte Postua\u201d bete-betea jo zuen obus batek ANV-1eko komandante eta erasoaren arduradun zen Pantaleon Egurrola Atxaren berehalako heriotza eragin zion. Aginte postu horretan ziren Cecilio Lezameta Fernandez (48 gudari zkia) eta Gabriel Zuazo Elorriaga (17671 gudari zkia), Karl Liebknecht eta Largo Caballero batailoietako komisario politikoak, ere bertan hil ziren."}, {"text_idx": "#000048", "text": "Pantaleon Egurrolaren heriotzak oihartzun handia izan zuen garai hartako prentsan, gaztea izan arren oso estimatua zen, galera handia nozitu zuten bere ingurukoek. Familia gehiena Bilbo inguruan errefuxiatua zegoen, ez zuen ondorengorik utzi."}, {"text_idx": "#000050", "text": "Aipatu, Egurrolaren heriotzaren ondoren \u201cMAOC-1 Larran\u0303aga\u201d batailoiko Rafael Vega Ferrerek (44614 gudari zkia) hartu zuela San Pedro mendiko euskal milizien ardura nagusia eta bertako borroketan zauri larriak jasan zituela beste ondarroar batek. \u201cMAOC-1 Larran\u0303aga\u201d batailoiko sargentoa zen Paulino Iriondo Bakeriza (19 urte, 46207 gudari zkia) 1937/06/05ean zauritu zen frente honetan."}, {"text_idx": "#000051", "text": "Paulino Iriondoren gerrateko ibilbidea, luzea, gogorra eta oparoa izan zen. Gerra aurretik Pasaiko portuan marinel lanetan zegoelarik, Iriondo hasiera-hasieratik Iruneko defentsako borroketan murgildu zen eta \u201cFrente Norte\u201d deiturikoa Asturiasen bukatu arte borrokan aritu zen bera. Hainbat aldiz zauritua, Amurrion jasandako zauri larrien ondoren ospitaletik ospitalera ibili zen frentearen ihesean, Asturiasen atxilotua izan zen, kartzelaratua, \u201c13. eta 201. Langile Batailoietan\u201d esklabotza lanetara derrigortua."}, {"text_idx": "#000054", "text": "Adorea, erabakia eta samina, gazte euskaldunen ausardiak aurre egin zion faxismoari."}, {"text_idx": "#000055", "text": "Egin dezagun historia, egin dezagun memoria."}, {"text_idx": "#000056", "text": "Gaurko eitaldian, Memoria osoa aldarrikatu dugu, Munitibarko udalarekin batera. 1937-04-26 goizean Arbatzegi eta Gerrikaitzen aurka faxistek burututako aire erasoaren 85.urteurrenean. 25 hildako eta beste horrenbeste zauritu izendatu ahal izan ditugu gaur gaurkoz. Ekitaldi honekin haien oroimenean zor diegun justizia aldarrikatu dugu erreparazioaren bidean lore eskaintza eta aitortza eginez. Haietako zenbait herritarrak ziren, beste batzuk errefuxiatuak, erretiradan zihosxen gudari eta milizianoak besteak. Zenbait hildako, ortuetan hobiratu zituzten hobi komunetan; Memoria Lekuak izango dira pertsona haien duintasunari abegikor."}, {"text_idx": "#000057", "text": "Hildako batzuk, hobi komunetak lurperatu zituzten:"}, {"text_idx": "#000062", "text": "Baliteke beste pertsona bat (milizianoa) lurperatuta izana"}, {"text_idx": "#000063", "text": "3.HOBIA- Bengolan, miliziano ezezaguna hobiratu zuten hegazkin bonbak utzitako zuloan."}, {"text_idx": "#000065", "text": "Esta entrada fue publicada en Orokorra y etiquetada como aire erasoa, Munitibar."}, {"text_idx": "#000066", "text": "Errigoitiko talaiatik, Gernikako bonbardaketa basatiaren lekukotza."}, {"text_idx": "#000067", "text": "Posted on 24 abril, 2022 Actualizado enn 25 abril, 2022"}, {"text_idx": "#000068", "text": "Margari Barainka, testigantza jasotzeko unean (2022ko apirila)"}, {"text_idx": "#000069", "text": "1922.urteko urtarrilean jaioa, ehun urte bete berri ditu Errigoitiko Margarita Barainkak. Ispasterkoa zen Fermin bere aita, eta Errigoitiko Madalenbeko baserriko Luzia Etxebarriakin ezkondu eta bertan bizi izan ziren, Margari izan zen familia honen lehen ondorengoa."}, {"text_idx": "#000070", "text": "Errigoitiko udaletxearen etxabean zegoen nesken eskolan gerra aurretik ikasi bazuen, beti gazteleraz aritu behar zen irakasle euskaldunik izan ez zuelako. Sarri joaten zen Gernikara, astelehen gehienetan bai behintzat. Baita aldiro Bilbora ere, ama Bilboko jatetxe baten sukaldari aritua zenez, trenak eskaintzen zieten aukeraz baliatuz txangoak egiten zituzten Bizkaiko hiriburura."}, {"text_idx": "#000072", "text": "15 urte zituen Margarik Gernika suntsitu zutenean. 1937ko apirilaren 26an Gernikako aire erasoa izan aurretik Margarik ez zuen gerraren gordintasunik nozitu. Baina astelehen horretako goizean, matxino faxisten alde borrokatu zuten hegazkin alemaniarrek Gerrikaitz eta Arbazegi (Munitibar, gaur egun) erasotu eta suntsitu zuten goiz horretan, etxetik ikusi zituen hegazkinak Oiz aldetik etorriaz Errigoiti parera arte heltzen zirela, itzulia hartzera."}, {"text_idx": "#000073", "text": "Ikusitakoarekin bere ama mesfidati zen, Gernika bonbardatuko zutelakoan ziren, beldur ziren. Gernikako azokara bera bakarrik jaistea erabaki zuen amak, han, parean suertatu zitzaion arratsaldeko laurak inguruan hasi zen erasoa. Hiru orduz estolda estu batean babestuta, gauez lortu zuen amak etxera itzultzea."}, {"text_idx": "#000074", "text": "1937ko apirilaren 26ko Gernikaren aurkako bonbardaketaren ondorengo argazkia"}, {"text_idx": "#000075", "text": "Tartean etxekoak estu eta larri, eta larriago hurrengo egunetan frentea eta borrokak Errigoitira iritsi zirenean, etxetik alde beharrean, izkutatuta, tirokatuta, etxaldea trintxeraz josia, ..."}, {"text_idx": "#000076", "text": "Margariren bere nahia izan da gerrateko pasarteak kontatzea, berea izan da testigantza eskaintzeko iniziatiba. Ikusitakoa, entzundakoa eta bizitakoa kontatu digu, bere memoria irekiaz Margarik bere lekukotza eskaini digu."}, {"text_idx": "#000077", "text": "Memoriak ez gaituelako iraganean ainguratzen, oroitze kolektiboak etorkizun hobeago batera bideratzen gaituelako, eredugarria zara. Eskerrik asko Margari."}, {"text_idx": "#000079", "text": "Munitibar, aire erasoaren (1937-04-26) 85. urteurrenean omenaldia"}, {"text_idx": "#000080", "text": "Esta entrada fue publicada en Munitibar y etiquetada como aire erasoa, Gernika, Munitibar."}, {"text_idx": "#000081", "text": "Posted on 13 marzo, 2022 Actualizado enn 23 abril, 2022"}, {"text_idx": "#000082", "text": "Gaur aurkeztu dugu \u00abEgixarretik Mauthausenera\u00bb Jose Mari Agirre Salaberria (1919-03-25, Etxebarria- 2009-09-06, Palma) Egixarren jaio eta Irunen hazitako herritarraren inguruko ekimen sorta. 1936ko gerraren ondorioz erbesteratu eta ondoren miliziano jardun zuen; gerora, zorigaiztoko 4 urte pasarazi zizkioten, Nazien kontrolpeko kontzentrazio esparruan, Mauthausenen. 1945ean askatasuna eskuratu ostean, bizitza berrantolatu eta azken urteetan Palman (Balear uharteak) bizi izan zen non bere errelatua, memoria hurrengo belaunaldiei transmititzen jardun zuen, besteak beste eskoletan. Naziek ezarritako sistema txikitzaileak ezin izan zuen Jose Mariren duintasuna deuseztazu. Etxebarrin merezitako omenaldia eskaini nahi diogu haren oroimenaren erreparazioan lagundu asmoz."}, {"text_idx": "#000084", "text": "Posted on 27 febrero, 2022 Actualizado enn 27 febrero, 2022"}, {"text_idx": "#000085", "text": "Ukranian pairatzen duten gerra gordina bizi-bizi dagoen egun hauetan, 85 urte bete dira Markina-Xemeinek inoiz bizi izandako gerra erasorik bortitzenetik."}, {"text_idx": "#000086", "text": "IHAUTERI-Aratoste ospakizun igandea, 1937ko otsailaren 7a, bonbardaketa basati baten kronika."}, {"text_idx": "#000087", "text": "1937. urtean Xemein eta Markinako herritarrek ezin izan zuten errotuen zeukaten ospakizun eta ohiturarik kutunenaz gozatu. Alderantziz; jai, mozorro eta ospakizunak izan beharrean izua, leherketa, sute eta kalteak pairatu zituzten 1937ko ihauteri igandean."}, {"text_idx": "#000088", "text": "Guda lerroa gure inguruko baserri eta mendietan finkatu zen garaian egunerokoa zen Xemein, Markina eta Etxebarria bonbardatzeko faxisten ekimena. Eguna joan, eguna etorri, matxinoen artileria edo airezko iharduerek zibilen bizitoki ziren herrietara zuzentzen zituzten obus, kainoi edo hegazkinetatik jaurtitako lehergaiak. Kronika desberdinen arabera Markina eta ingurukoak gerratean gehien bonbardatutako herriak izan zirela agertzen digute. (Xabier Irujok egindako \u00abAtlas de bombardeos en Euskadi (1936-1937)\u00bb Gogora Institutua)"}, {"text_idx": "#000089", "text": "Egunero hamarka bonba erortzen baziren, kontakizun eta kronika desberdinen arabera 1937ko ihauteri igande goizean Markinan eroritakoak 104 izan ziren eta, hori gutxi balitz, beste 2 gauez bota zituzten, goizaldeko ordu batetan."}, {"text_idx": "#000090", "text": "Erasoen aurkako babesleku sare bat antolatua zegoenez, jaurtitako bonba kopuru handia izan arren ez omen zen heriotzarik izan. Heriotzarik ez, baina kalte materialak oso handiak izan ziren."}, {"text_idx": "#000091", "text": "Ukraniako zentzugabeko gerratik iristen zaizkigun albiste eta irudi bortitzen testuinguru honetan, 1937ko bonbardaketen inguruko datu eta irudi berriak eskuratu ditugunez, gaur egungo gerren bidegabekeria salatzeaz gain, bere egunean gertatutakoa hobeto ezagutu eta inon ez errepikatzea nahi eta aldarrikatzen dugu."}, {"text_idx": "#000092", "text": "Xabier Herrero Acosta historialariarekin burutu dugun elkarlanari esker, urrats berriak eman ditugu ikerketan, 1937ko ihauteri igandeko kalteen argazkiak eta sortutako suteak itzaltzeko asmoan gerrate guztian bertara etorritako egun bakar honetan Bilboko Suhiltzaileak egindako informeen bitartez argibide garrantzitsuak jaso ditugu."}, {"text_idx": "#000093", "text": "Orain badakigu herrian eroritako bonba kopurua, erasoa, Urkaregi inguruan kokatutako artileriak burutu zuela, leherketek apurketez gain suteak sortu zituztela, sute horien eraginez leherketan kaltetu gabeko etxe bat erabat kaltetu zela (Guenkalea 12ko Vega Hotela), herritarrek ordubatak inguruak laguntza eskatu zutela Bilboko suhiltzaileen zerbitzura, ...."}, {"text_idx": "#000094", "text": "Suhiltzaileen txotenaren arabera hau da zerbitzuaren kontakizuna:"}, {"text_idx": "#000095", "text": "12:55, herritar baten telefono deiak zerbitzua eskatzen du. Herritar baten deia ez da nahikoa lan eremutik kanpo dagoen Bilboko suhiltzaileen zerbitzu bat abian jartzeko.13:20, Markina Errepublikako Defentsarako Batzordearen Idazkariaren eskaera jasotzen dute eta zerbitzua berehala martxan jartzen da.Hasiera baten bi kamioi eta 8 suhiltzaile abiatzen dira zerbitzua eskaintzera.Bilboko suhiltzaile parkean gestioak burutzen dituzte Markinara abiatutako suhiltzaileek utzitako hutsunea betetzeko.14:15, aipatutako Idazkariak bigarren zerbitzu bat eskatzen du, sutea beste etxe batera zabaldu delako.14:20, bigarren zerbitzua Markinarako bidean jartzen da. Kamioi bat eta 12 suhiltzaileko taldea da bideratzen dena. Guztira 3 ibilgailu eta 20 pertsonen dotazioa.Suteak Erdiko kalean, Karmengo Plazan, Zelaiko ibilbidean eta Guenkalean kokatzen dira.Ondorengoen etxeak erre ziren: Carlos Salazar, Antxustegin alarguna, Ramon Arrarte, Juan Vega (Bustingorri), Bernardo Amoroto, Clara eta Cecilia Arregi eta Trotiagaren alarguna.Antxustegi alarguna eta Juan Vegaren etxeen jabea Gaytan de Ayala zen eta Arregi ahizpen etxea Felix Alkortarena zen.Suteari aurre egiteko 4 mangera erabili zituzten, guztira 250 metro mangera.Hasi eta 5 ordura sutea menperatzea lortu zuten eta geroago erabat itzali.Biharamuneko 12:45etan ibilgailu bat Bilbora itzuli zela.Otsailaren 8ko goizeko 5etan itzuli zen dotazio guztia, Bilbotik atera eta 15 ordu eta 40 minutura.Informean dotazioan parte hartutako suhiltzaile guztien izenak eta identifikazioak agertzen dira."}, {"text_idx": "#000096", "text": "Artikulu honen hasieran azaldu dugunez, faxisten bonben erasoen ohiko helburua herriguneak ziren. Hau esanda honakoa argitu nahi dugu: gure frontean kokatutako errepublikazaleen artileriak ez zuen matxinoen menpe zeuden herrietara iristeko ahalmenik, ez Elgoibarrera, ezta Mendarora, ... soilik Mendexan kokatutako artileriak Ondarroa izan zezakeen helburu. Bestalde matxinoen artileria zuten kokapen guztietatik (Mutrikuko Alkolea, Tontorramendi, Urkaregi, ...) irismen eremuan zeuden Markina, Xemein eta Etxebarriako herri guneak. Irismen ahal hori, kalte handiekin, beldurrarekin eta herritarren zauri eta heriotzekin nozitu zuten herritarrek."}, {"text_idx": "#000097", "text": "Esta entrada fue publicada en Markina y etiquetada como 1937, bonbardaketa, Markina."}, {"text_idx": "#000099", "text": "4. Markinaldeko Frentean hilako gudariak"}, {"text_idx": "#000100", "text": "We teamed up with Eventbrite"}, {"text_idx": "#000101", "text": "\u00bfYa tienes una cuenta de ? Accede ahora.\nVer sitio web en el Lector"}, {"text_idx": "#000102", "text": "\u00bfYa tienes una cuenta de ? Accede ahora."}, {"text_idx": "#000103", "text": "Ver sitio web en el Lector"}]